Aposel 3:1-16.
Bilong harim (Audio)
Long Aposel 3:1-10 yumi lukim stori bilong Pita i oraitim lek bilong wanpela lek nogut man. Nem bilong dispela samting Pita i wokim em i mirakel – Pita i wokim wanpela mirakel. Na bilong helpim yumi klia liklik long as na minim bilong dispela mirakel, orait yumi bai skelim 4-pela kwesten….
- Dispela lek nogut man, em i bilip strong na long dispela as lek bilong em i kamap orait, o nogat?
- Na Pita yet i gat pawa bilong wokim ol mirakel na em i oraitim lek bilong lek nogut man, o nogat?
- Husat tru i stretim lek bilong lek nogut man?
- Long wanem as dispela mirakel i kamap?
Yumi save pinis, long Aposel sapta 2 Luk em i stori long olgeta samting i kamap long de Pentikos (Luk em i man i raitim Buk Aposel). Long sapta 3 Luk em i stori long samting i kamap long narapela de bihain long de Pentikos (lukim lain 1). Em olsem na mirakel Luk i stori long en i kamap long narapela de bihain long de Pentikos.
Yumi skelim stori….
- Lek nogut man, taim mama i karim em, orait lek bilong em i nogut – taim em i bebi yet i kam i kam na em i kamap bikpela pinis, orait lek bilong em i nogut. Lukim lain 2.
- Na ol sampela manmeri (ating ol wanlain bilong em) ol i karim em i kam long wanpela dua bilong tempel, na ol i kolim nem bilong dispela dua “Naispela Dua”. Tempel i stap long Jerusalem taun na em i wanpela bikpela haus samting stret, na i gat ol planti dua i stap. Long olgeta de ol sampela manmeri ol i karim dispela lek nogut man i kam sindaunim em klostu long “Naispela Dua” bilong tempel, na em i wok long singaut singaut bilong kisim mani long ol manmeri i wokabaut i go long tempel. Lukim lain 2.
- Long moning taim yet i go i go long apinun, orait dispela lek nogut man i stap long dua bilong tempel. Ating Pita na Jon i go kam planti taim long tempel na tupela i lukim dispela lek nogut man i sindaun i stap, na ating planti taim lek nogut man i lukim tupela. Na long wanpela de tasol, long 3 klok long apinun (lukim lain 1), lek nogut man i lukim Pita na Jon tupela i wokabaut i go long tempel.
- Orait na lek nogut man i lukim Pita na Jon na em i singaut singaut long tupela bilong kisim mani. Lukim lain 3.
- Na Pita i tokim lek nogut man olsem, “Lukluk long mitupela.” Na lek nogut man i lukluk long Pita na Jon na em i tingim olsem tupela i laik givim mani long em. Lukim lain 4-5.
- Tasol Pita i tokim lek nogut man olsem, mitupela no gat mani bilong givim yu. Em olsem tasol Pita i gat sampela samting bilong givim em. Pita i gat mirakel bilong givim em – mirakel bai kamap long han bilong Pita bilong oraitim lek bilong em. Lukim lain 6.
- Na Pita i tokim lek nogut man olsem, “Long nem bilong Jisas Krais bilong Nasaret yu kirap na wokabaut.” Na lek bilong lek nogut man i orait na em i sanap na em i wokabaut. Long fes taim long laip bilong em, em i sanap na wokabaut. Lukim lain 7-8.
- Pita na Jon tupela no wokim ol sampela kain giaman bilong giamanim ol manmeri. Nogat. Trutru lek bilong dispela lek nogut man i orait na em i kirap na em i wokabaut. Na em i bihainim Pita na Jon i go insait long tempel. Na em i litimapim nem bilong God. Em i no litimapim nem bilong tupela. Nogat. Em i litimapim nem bilong God na em i tok tenkyu long God. Lukim lain 8.
- Na planti manmeri ol i lukim lek nogut man i wokabaut – em i no wokabaut tasol, nogat, em i kalap kalap na em i go insait long tempel! Na ol i save olsem, em i lek nogut man i save sindaun klostu long Naispela Dua bilong tempel i kalap kalap, na ol i kirap nogut tru! Lukim lain 9-10.
Orait, yumi skelim 4-pela kwesten mi makim pinis na dispela bai helpim yumi klia liklik long as na minim bilong dispela mirakel.
1. Dispela lek nogut man, em i bilip strong na long dispela as lek bilong em i kamap orait, o nogat?
Lukim lain 3-4. Lek nogut man em i no tingim olsem Pita na Jon i ken i wokim mirakel na stretim lek bilong em. Nogat. Em i tingim tasol tupela i ken i givim mani long em. Em olsem na em i no tingting long bilip strong long Pita na Jon i oraitim lek bilong em. Yumi ken i klia olsem dispela mirakel i no kamap long strongpela bilip bilong lek nogut man.
Ating planti manmeri long ples bilong yumi i tingim olsem, sapos yumi gat sik na yumi bilip strong, orait sik i ken i lusim yumi na yumi kamap orait. Tasol yumi save pinis lek nogut man em i no tingting long bilip strong olsem. Em olsem na yumi ken i save olsem, orait bilong em i kamap long narapela rot.
2. Na Pita yet i gat pawa bilong wokim ol mirakel na em i oraitim lek bilong lek nogut man, o nogat?
Pita em i no gat pawa na strong bilong wokim ol mirakel long laik na save bilong em yet. Lukim lain 1-2 gen na yumi tingting. Olgeta de lek nogut man i sindaun long dua bilong tempel. Dispela em i pasin bilong em. Olgeta de long moning i go long apinun em i sindaun i stap. Na planti taim Pita na Jon na ol narapela aposel ol i go long tempel, na ol i no oraitim lek bilong lek nogut man. Nogat. Long dispela wanpela taim tasol Pita na Jon i harim singaut bilong lek nogut man na mirakel i kamap long han bilong Pita bilong oraitim lek bilong lek nogut man.
Long olgeta narapela de Pita i no gat pawa na strong bilong oraitim lek bilong dispela lek nogut man. Planti taim Pita i go kam long tempel na em i no wokim wanpela samting long dispela lek nogut man. Long dispela wanpela de tasol Pita i gat wanpela samting bilong givim dispela lek nogut man, olsem na, long dispela wanpela de tasol mirakel i kamap long han bilong Pita bilong oraitim lek bilong lek nogut man.
Lukim lain 11. Taim Pita i givim pinis mirakel bilong oraitim lek bilong lek nogut man na em i go insait long tempel wantaim Pita na Jon, orait ol planti manmeri ol i ran i kam long tripela. Na Pita i lukim ol na em i autim sampela tok long ol.
Lukim lain 12. Pita i tokim ol long ol i no ken i lukluk i stap long em wantaim Jon. Long wanem, nogut ol i tingim olsem Pita na Jon i gat pawa na strong bilong wokim ol mirakel samting. Pita i tok klia olsem, tupela yet i no gat pawa na strong bilong wokim mirakel, na lotu bilong tupela i no gat pawa na strong na tupela i wokim mirakel. Pita i tok, “Yupela no ken i tingim olsem, long strong bilong mitupela yet o long lotu pasin bilong mitupela yet mitupela i kirapim dispela man na em i wokabaut. Nogat.”
Long lain 16 Pita i tokaut klia olsem, mirakel i kamap long nem bilong Jisas tasol – mirakel i kamap “long bilip long nem bilong Jisas”. Em olsem na long pawa na strong bilong Jisas, long pawa na strong i kam long han bilong Jisas, long pawa na strong i kam long namba bilong Jisas, orait lek bilong dispela lek nogut man i kamap orait. Jisas yet i oraitim lek bilong lek nogut man.
Taim Baibel i yusim tok “nem” bilong Jisas, orait dispela i makim Jisas i wanem kain man. Jisas Em i gat namba, na Jisas Em i gat pawa na strong, na Jisas Em i holi na Em i save mekim ol samting olsem Em i tok. Jisas Em i dispela kain man na tok “nem” i makim ol dispela samting bilong Jisas.
Em olsem na taim Pita i harim singaut singaut bilong lek nogut man, orait em i save pinis olsem em i gat sampela samting bilong givim em – ating Pita i save pinis olsem Jisas bai stretim lek bilong lek nogut man – ating Pita i save pinis olsem em bai givim dispela mirakel long lek nogut man. Em olsem na Pita i go tokim lek nogut man olsem, “Long nem bilong Jisas Krais bilong Nasaret yu kirap na wokabaut.” Pita i go mekim dispela tok long lek nogut man, long wanem, em i save pinis na em bilipim na trastim Jisas long oraitim lek bilong lek nogut man.
Na Pita em i no bilip nating. Nogat. Bilip em i samting i kamap long promis. Mi yusim stori bilong Abraham olsem wanpela tok piksa. God i bin promisim Abraham olsem, em bai karim wanpela man pikinini. Na Abraham i bilipim na trastim God long mekim olsem. Bilip i kamap long promis. God i tok na Abraham i bilipim na trastim God long bihainim tok bilong Em. Na wankain olsem, Pita i save pinis olsem Jisas bai oraitim lek bilong lek nogut man, na Pita i bilipim na trastim Jisas long bihainim tok bilong Em na oraitim lek bilong lek nogut man.
Ating ol sampela manmeri long ples bilong yumi ol i ken i tingim olsem, dispela stori i soim yumi olsem, yumi ken i wokim ol mirakel long laik na save bilong yumi olsem Pita i wokim. Tasol nogat. Pita i bihainim tok bilong Jisas tasol na em i oraitim lek bilong lek nogut man.
3. Husat tru i stretim lek bilong lek nogut man?
Yumi save pinis. Jisas i oraitim lek bilong lek nogut man – i no Pita na i no Jon na i no strongpela bilip bilong lek nogut man. Nogat. Jisas i oraitim em.
Lukim lain 13-15. God bilong ol tumbuna papa bilong ol lain Israel, God bilong Abraham na Aisak na Jekop, dispela God bilong Israel Em i givim biknem tru long Jisas. Tasol ol Israel i bin kilim Jisas i dai long diwai kros. Jisas Em i as bilong laip, na ol lain Israel i kilim Em i dai. Tasol Jisas i no inap i stap insait long dai. Nogat. God i kirapim Em long matmat na Em i stap laip. Jisas i stap laip. Dispela Man ol i kilim Em i dai, Em i stap laip. Ol i tingim olsem ol i rausim Jisas pinis na Em i pinis. Tasol nogat. Em i kirap bek gen na Em i stap laip na Em i stap yet. Na em i Jisas i oraitim lek bilong lek nogut man.
Orait nau yumi mas skelim las kwesten bilong yumi….
4. Long wanem as dispela mirakel i kamap?
Dispela mirakel i kamap bilong soim olgeta manmeri olsem, Jisas i stap laip. Dispela mirakel i givim sanis long Pita wantaim ol aposel bilong tokaut na tok klia olsem, Jisas i kirap bek pinis long dai na Em i stap laip. Pastaim, taim Jisas i stap wantaim ol manmeri long ples Juda, orait Jisas i wokim ol planti mirakel long ai bilong ol manmeri. Na bihain long dai na kirap bek bilong Em, Em i wokim ol mirakel i go yet. Em olsem na taim ol i lukim mirakel i kamap, orait ol i ken i save olsem, Jisas i stap yet, Em i no lus, Em i stap laip olsem ol aposel i witnisim na i tokim ol.
Na long dispela rot ol manmeri Jisas i bin lusim laip bilong Em bilong sevim, orait ol i ken i save olsem Jisas i stap laip, na ol i tanim bel na kam long Jisas na bilipim na trastim Jisas – ol i bilipim na trastim Jisas Em i rot God i makim bilong kisim bek ol – ol i bilipim na trastim God long kisim bek ol long feitful wok bilong Jisas long diwai kros.
Mirakel i pulim tingting bilong ol manmeri i kam long Jisas.
Jisas i yusim mirakel bilong pulim tingting bilong ol manmeri i kam long Em yet. Long dispela rot Jisas i singautim ol lain bilong Em. Long han bilong Pita Jisas i wokim mirakel long lek nogut man, na dispela mirakel i givim sanis long ol aposel bilong witnisim Jisas, na ol manmeri Jisas i dai long diwai kros bilong sevim, orait ol i harim ol aposel i witnisim Jisas, na ol i tanim bel na kam long Jisas na ol i bilipim na trastim God long kisim bek ol long feitful wok bilong Jisas. Long dispela pasin Jisas i singautim ol lain bilong Em i kam long Em na ol i stap aninit long bosim na kontrolim bilong Em.
Nogut yumi kisim rong tingting.
Ating ol sampela manmeri bilong ples na bilong taun ol i laik traim na oraitim sik bilong sikmanmeri. Ol i lukim stori bilong Pita i wokim mirakel na ol i laik wokim ol mirakel tu. Tasol dispela mirakel Jisas i wokim long han bilong Pita em i no stap bilong soim yumi olsem, Jisas i laik oraitim sik bilong olgeta sikmanmeri. Nogat. Mirakel i kamap bilong soim olsem, Jisas i kirap bek pinis long matmat na Em i stap laip. Dispela mirakel i stap bilong givim sanis long ol aposel bilong witnisim Jisas – i givim sanis long ol bilong tokim ol manmeri olsem, feitful wok bilong Jisas long diwai kros Em i rot God i makim bilong kisim bek sinmanmeri.
Pita i no wokim dispela mirakel bilong apim nem bilong em yet o bilong apim nem bilong misin bilong em yet o bilong pulim mani i kam long em yet. Nogat tru! Jisas i wokim mirakel long han bilong Pita bilong pulim tingting bilong ol manmeri i kam long Jisas yet, bai ol manmeri Jisas i lusim laip bilong Em bilong sevim ol i tanim bel na bilipim na trastim na bihainim Jisas.
Na yumi mas klia olsem, mirakel yet i no kirapim bilip long ol manmeri. Nogat. Sampela manmeri i lukim mirakel tasol ol i no bilip. Tasol ol manmeri Jisas i dai long diwai kros bilong sevim, orait mirakel i pulim tingting bilong ol i kam long Jisas na i kam long tok bilong Jisas (tok ol aposel i autim), na ol i save olsem, Jisas i stap laip na Jisas Em i rot God i makim bilong kisim bek sinmanmeri (lukim Aposel 4:4 wantaim Aposel 13:48). Yumi ken i save olsem Holi Spirit i kirapim bilip long bel bilong ol na ol i tanim bel na kam long Jisas na kam long tok bilong Jisas, na ol i trastim God long kisim bek ol long feitful wok bilong Jisas na ol i stap aninit long bosim bilong Jisas (lukim Efesus 2:8).
Manmeri Jisas i singautim i kam long Em yet ol i save bilip trutru. Ol i no harim tok tasol na tok “Em tru”. Nogat. Ol i senisim tingting bilong ol na ol i bilipim na trastim Jisas na dispela bilip i stiaim wokabaut bilong ol na i stiaim sindaun bilong ol na i stiaim wok bilong ol. Ol i wokabaut aninit long bosim bilong Jisas. Ol i sindaun aninit long bosim bilong Jisas. Ol i mekim wok bilong ol aninit long bosim bilong Jisas. Ol i amamas long feitful wok bilong Jisas na ol i trastim God long kisim bek ol long feitful wok bilong Jisas tasol. Na ol i litimapim nem bilong God na tok tenkyu long God.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn